Sporočilo za javnost Ljubljana, 11. 6. 2024

**V Cukrarni bomo v sredo, 19. junija, ob 19.00 otvorili tri samostojne razstave:**

**ŠEJLA KAMERIĆ: *Popolna tenzija***  
Kuratorska zasnova: Galit Eilat  
19. 6.–13. 10. 2024

**ADRIAN PACI: *Valovi in pogledi***Kustos: Pierre Bal-Blanc  
19. 6.–13. 10. 2024

**TOBIAS PUTRIH (Z ARDALAN SADEGHIKIVI): *Red sladkosti***Kustosinja: Alenka Gregorič  
19. 6.–15. 9. 2024

Namen uvajanja novega programskega sklopa v obliki sočasnih samostojnih predstavitev je aktivirati celotno galerijo, obiskovalcu pa na ta način omogočiti, da s sprehajanjem skozi vse nivoje stavbe – od kletnega prostora do avle in obeh nadstropij – prehaja med tremi različnimi avtorskimi poetikami generacijsko sicer povezanih snovalcev.

V kletnem prostoru in prvem nadstropju bodo na ogled dela Adriana Pacija, v galeriji Parter in drugem nadstropju projekti Šejle Kamerić, v avli Cukrarne, ki bo prvič uporabljena kot razstavni prostor, pa novonastalo delo Tobiasa Putriha. Razstave se povezujejo na več ravneh: njihova prva skupna komponenta je, da se vsi trije umetniki predstavljajo z novimi deli (Šejla Kamerić in Adrian Paci pa vsak v svojem nadstropju še v formatu pregledne razstave). Umetnike nadalje povezuje zavidljiva razstavna aktivnost v mednarodnem prostoru, pa tudi časovni okvir devetdesetih let preteklega stoletja, znotraj katerega so formirali svojo umetniško pot. Začetek devetdesetih je bil namreč v našem širšem geografskem prostoru čas drastičnih sprememb, ki so odločilno vplivale na življenja vseh treh, najsi je šlo za vojne, migracije, spremembe političnih sistemov ali pa nove družbene ureditve. Obiskovalcem želimo z omenjeno obliko predstavitev ponuditi priložnost, da se potopijo v različne avtorske izkušnje, hkrati pa prepoznajo povezave med predstavljenimi umetniki in njihovimi deli.

Projekt treh razstav je s povabili umetnikom programsko zasnovala Alenka Gregorič.

**ŠEJLA KAMERIĆ: *Popolna tenzija***Kuratorska zasnova: Galit Eilat  
19. 6.–13. 10. 2024

Razstava *Popolna tenzija* je najbolj obsežna predstavitev del Šejle Kamerić v Sloveniji doslej. Bosanska vizualna umetnica skozi svojo umetniško prakso raziskuje vseprisotne politične učinke nenehne vojne z ustvarjanjem več zrcalnih podob, ki odražajo njeno strukturno in časovno vpetost v vsakdanje življenje. V sklopu razstave bodo na ogled njena najnovejša dela ter znamenito delo *EU/DRUGI*, ki se po 24 letih vrača v Ljubljano

Več o razstavi: <https://cukrarna.art/sl/program/razstave/34/sejla-kameric/>

**ADRIAN PACI: *Valovi in pogledi***Kustos: Pierre Bal-Blanc  
19. 6.–13. 10. 2024

Razstava *Valovi in pogledi* ponuja vpogled v umetniško prakso Adriana Pacija, ki jo zaznamujejo video instalacije. Razstavo umetnikovih slikarskih del v prvem nadstropju Cukrarne dopolnjujejo dela Ivane Kobilca, Edija Hila, Ferdinanda Pacija in Deborah Imogen Beer. V kletnem razstavnem prostoru bo na ogled tudi novonastala videoprojekcija *The Bell Tolls Upon the Waves [Na valovih zvon zvoni].*

*S podporo: Italijanski kulturni institute / Instituto Italiano di Cultura di Lubiana, Cinemayero*

Več o razstavi: <https://cukrarna.art/sl/program/razstave/36/adrian-paci/>

**TOBIAS PUTRIH (Z ARDALAN SADEGHIKIVI): *Red sladkosti***Kustosinja: Alenka Gregorič  
19. 6.–15. 9. 2024

Zgodovina Cukrarne je spodbudila umetnika Tobiasa Putriha k razmišljanju o različnih zgodbah, ki jih v svojih nedrjih skriva vsaka stara hiša. Preobrazbo prostora je v dialogu z umetnikom Ardalanom SadeghiKivijem, obravnaval skozi njegovo arhitekturno preobleko. Kombinacija arhitekturne teorije, oblikovanja in likovne umetnosti je umetnika privedla do končnega izida, ki bo v obliki prostorske instalacije na ogled v avli Cukrarne.

Več o razstavi: <https://cukrarna.art/sl/program/razstave/35/tobias-putrih-z-ardalan-sadeghikivi/>